झारखंड: बीफ से जुड़ी दो साल पुरानी फेसबुक पोस्ट के लिए आदिवासी शिक्षक गिरफ्तार
चेन्नई में एक बीफ पार्टी के समर्थन में दो साल पहले फेसबुक पर कथित तौर पर 'आपत्तिजनक पोस्ट' लिखने के लिये झारखंड के एक सरकारी कॉलेज के शिक्षक को गिरफ्तार किया गया है। पुलिस ने रविवार को यह जानकारी दी। जमशेदपुर को-ऑपरेटिव कॉलेज में अनुबंध पर काम कर रहे जीतराई हांसदा को शनिवार की रात को जमशेदपुर के साकची इलाके में एक गांव से गिरफ्तार किया गया।
साकची पुलिस थाने के प्रभारी अधिकारी राजीव सिंह ने बताया, 'हांसदा के खिलाफ भारतीय दंड संहिता और आईटी अधिनियम के तहत मामला दर्ज किया गया है। उन्हें न्यायिक हिरासत में घाघीडीह जेल भेज दिया गया है।'
साकची पुलिस ने कहा है कि आपत्तिजनक पोस्ट करने वाले जीतराई हांसदा फरार चल रहे थे।
अधिकारी ने बताया कि शिक्षक ने आईआईटी-मद्रास के छात्रों द्वारा आयोजित एक बीफ पार्टी के समर्थन में कथित रूप से एक पोस्ट लिखी थी, जिसे लेकर आरएसएस की छात्र इकाई अखिल भारतीय विद्यार्थी परिषद (एबीवीपी) ने उनके खिलाफ शिकायत दर्ज कराई थी।
कौन है हांसदा?
जीतराई हांसदा जमशेदपुर के कोऑपरेटिव कॉलेज में पढ़ाते हैं। इसके पहले वह जमशेदपुर के ग्रेजुएट कॉलेज ऑफ वीमेन में पढ़ाया करते थे। जीतराई हांसदा ने नेशनल स्कूल ऑफ ड्रामा (एनएसडी) से पढ़ाई की है। आदिवासियों के विस्थापन पर केंद्रित उनका एक नाटक 'फेविकोल' काफी चर्चित रहा है। इसका देश में कई जगहों पर मंचन भी हुआ है।
घाघीडीह जेल भेजे जाने से पहले रविवार को 'द टेलीग्राफ' से बातचीत में जीतराई हांसदा ने कहा, 'मैं अपने बयान पर कायम हूं। (बीफ खाने) को समाज के लिए आपत्तिजनक माना जाता है लेकिन यह हमारी आदिवासी संस्कृति का हिस्सा है। लेकिन कुछ चीजें जो मैंने पोस्ट की थीं, वे गलत थीं, मुझे इसे ऐसे नहीं रखना चाहिए था।'
उन्होंने बताया, 'गिरफ्तारी से पहले उन्होंने जिला अदालत और झारखंड हाई कोर्ट में अग्रिम जमानत याचिका दायर की थी, लेकिन उन्हें जमानत नहीं मिली थी।'
आपको बता दें कि झारखंड में गोमांस खाना या बेचना गैरकानूनी है।
क्या था फेसबुक पोस्ट में?
पुलिस द्वारा दर्ज की गई प्राथमिकी के अनुसार जीतराई हांसदा ने 29 मई 2017 को अपने सोशल मीडिया अकाउंट पर गोमांस खाने के पक्ष में एक पोस्ट किया था। शिकायत के बाद साकची थाने में तैनात सब इंस्पेक्टर अनिल कुमार ने इसकी जांच की थी और 2 जून 2017 को एफआईआर दर्ज कराई थी। हांसदा के खिलाफ धार्मिक मान्यताओं का अपमान करने और लोगों के बीच दुश्मनी को बढ़ावा देने के लिए आईपीसी की धारा 153 (ए), 295 (ए) और 505 के तहत मुकदमा दर्ज किया गया है।
सब इंस्पेक्टर अनिल कुमार की जांच रिपोर्ट के अनुसार, हांसदा ने अपने फेसबुक पोस्ट में लिखा था, 'हम आदिवासी बीफ यानी गोमांस खाते हैं। जाहेर डांगरी विधान यानी अंतिम संस्कार के रिवाज के समय इसका वध करते हैं।...इसके अलावा पर्व-त्योहार में भी काटते हैं। तो क्या भारत के कानून की वजह से हम अपना खान-पान, रिच्युअल्स यानी पारंपरिक अनुष्ठान बंद कर दें और हिंदू बनकर रहें। आदिवासियत को खत्म कर दें। ये कभी नहीं हो सकता...'
आपको बता दें कि इस पोस्ट के बाद कॉलेज में विरोध प्रदर्शन शुरू हो गया था। आरएसएस की छात्र इकाई ने साकची पुलिस थाने में इसे लेकर शिकायत दर्ज कराई थी और जमशेदपुर के कोल्हान यूनिवर्सिटी से संबद्ध ग्रेजुएट कॉलेज ऑफ वीमेन से उनको निकाले जाने की मांग की। संयोगवश, हांसदा का 11 महीने का अनुबंध उसी समय समाप्त हो गया और उन्होंने कॉलेज छोड़ दिया।
छह महीने बाद, विश्वविद्यालय ने उन्हें जमशेदपुर कोऑपरेटिव कॉलेज में गेस्ट लेक्चरर के रूप में शामिल होने की अनुमति दी, क्योंकि उन्होंने स्पष्ट रूप से कोई और विवादित टिप्पणी नहीं करने का वादा किया था।
आदिवासी संगठनों ने जताया विरोध
जीतराई हांसदा को जेल भेजे जाने पर कई पारंपरिक आदिवासी संगठनों ने नाराजगी जताई है। झारखंडी भाषा साहित्य संस्कृति अखड़ा की महासचिव वंदना टेटे ने पत्र जारी कर उनकी जल्द रिहाई की मांग की है।
अपने पत्र में टेटे ने लिखा है, 'हम झारखंडी भाषा साहित्य संस्कृति अखड़ा की ओर से जमशेदपुर, झारखंड के प्रख्यात आदिवासी रंगकर्मी और कोऑपरेटिव कॉलेज, जमशेदपुर में प्राध्यापक जीतराई हांसदा की गिरफ्तारी की निंदा करते हैं और सरकार से मांग करते हैं कि उसे बिना शर्त रिहा किया जाए। संताली कलाकार जीतराई ने कोई भी बात संविधान विरूद्ध नहीं कही है। उसने अपनी संताल संस्कृति के अनुसार ही फेसबुक पर लिखा था। इसके लिए उसकी गिरफ्तारी उचित नहीं है। हम झारखंड और भारत के सभी न्याय पसंद जनता और संगठनों से अपील करते हैं कि वे जीतराई हांसदा के समर्थन में आगे आएं और उसकी गिरफ्तारी का विरोध करें।'
इसके अलावा झारखंड जनाधिकार महासभा ने भी हांसदा के खिलाफ कार्रवाई को लेकर विरोध जताया है। महासभा ने कहा है कि इस किस्म की कार्रवाई आदिवासियों पांरपरिक अधिकार के साथ मानवाधिकार के खिलाफ है।
इससे पहले 2017 में जीतराई हांसदा के खिलाफ दर्ज शिकायत का विरोध करते हुए आदिवासी परंपराओं के संरक्षण के लिए काम करने वाली संस्था माझी परगना महल के प्रमुख दसमाथ हांसदा ने कॉलेज के वाइस चांसलर को पत्र लिखकर उनसे अनुरोध किया था कि सांप्रदायिक संगठन अखिल भारतीय विद्यार्थी परिषद (एबीवीपी) की शिकायत के आधार पर उन्हें कॉलेज से न निकाला जाए।
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva